Vermeende plaasaanvaller probeer homself glo skiet | Landbou
'n Vermeende plaasaanvaller wat Vrydagoggend drie skote op me. Magdaleen Brits, 'n boervrou van Verkykerskop in die Vrystaat, afgevuur het, het homself glo later die dag probeer skiet nadat boere hom aangekeer het, berig Netwerk24.
Luidens die berig het die aanvallers op Brits toegeslaan nadat haar man, Peet, dorp toe gery het. Hulle het plaaswerkers vasgebind en aangerand waarna hulle Brits in die plaashuis probeer aanval het. Hulle kan egter nie deur die huis se diefwering kom nie.
Boere uit die omgewing het na die aanvallers gesoek en selfs helikopters is in die soektog ingespan. Die verdagtes is opgespoor nadat die soektog afgelas toe 'n boer vyf mans met rugsakke deur sy veld sien loop.
Luidens die berig het een van die verdagtes sy wapen op die boer gerig, maar homself drie keer probeer skiet het toe nog 'n boer opdaag. Sy vuurwapen het egter geweier. Die vyf mans is in die veld in hegtenis geneem.
MOORD OP GASTEPLAAS
Netwerk24 berig ook mnr. Len Pretorius is Vrydagaand voor sy vrou, Joey, op 'n gasteplaas in Limpopo doodgeskiet.
Die egpaar was in hul rondawel toe hulle 'n harde slag teen die venster hoor. Toe Pretorius die gordyn ooptrek, het hy drie gewapende mans gesien wat teen die venster geskop het. Hulle het deur die venster gebreek en hom in die gesig geskiet. Hy is op die toneel dood.
Volgens kol. Moatshe Ngoepe, polisiewoordvoerder in Limpopo, is 'n reusesoektog na die verdagtes van stapel gestuur. Enigiemand met inligting kan die polisie se noodnommer, 10111, bel.